Ocho de Liebrės lagūna
Ocho de Liebrės lagūna (isp. Laguna Ojo de Liebre 'kiškio akies lagūna') – lagūna šiaurės vakarų Meksikoje, Kalifornijos pusiasalyje, Pietų Žemutinės Kalifornijos valstijoje, šalia Ramiojo vandenyno kranto. Plotas 366 km². Lagūnos ilgis 48 km, plotis iki 9 km. Būdingas gylis 5–12 m. Vanduo druskingas. Aplink plyti smėlynai, kopos. Ocho de Liebrės lagūna patenka į El Viskaino biosferos rezervatą (pasaulio paveldo objektas), yra Ramsaro konvencijos saugoma šlapynė. Lagūnoje lankosi ar gyvena pilkieji banginiai, paprastieji ruoniai, kaliforniniai jūrų liūtai, šiauriniai jūrų drambliai, mėlynieji banginiai, jūrų vėžliai. Ocho de Liebrės lagūnoje veikia didžiausia pasaulyje druskos kasykla „Exportadora de Sal S.A.“ 1857–1860 m. įlankoje banginius medžiojo Čarlzas Melvilis Skamonas (Charles Melville Scammon). Dėl to pradžioje vadinta Skamono lagūna.